Nazovi navijači tukli su Hajdukove igrače u po bijela dana. U samom srcu grada, na mjestu gdje cirkulira tisuće ljudi dnevno - huligan je Marku Futacsu nabio šljivu ispod oka jer je Mađar pokušao obraniti Ahmeda Saida Saida od "kritika" ekipe iz Kluba navijača Torcida.



U dva sata, u samom srcu grada - u kojem je počela turistička sezona i sve vrije od domaćih i furešta - nigdje policije da intervenira, zaštiti igrače i ohladi napadače nezadovoljne igrom protiv Dinama? Gdje su one nekadašnje policijske ophodnje - ili kako smo ih u Jugoslaviji zvali - patrole? Zašto više ne možete vidjeti pozornike koji samom svojom pojavom daju određenu sigurnost građanima? Što se događa s famoznim kontakt policajcima?



- Ništa se ne događa - jednostavno, nema ih! Samo u Zagrebu nedostaje tisuću policajaca! To što ne vidite policajce na ulici, nije slučajnost; naša policija je loše plaćena, i u jadranskom dijelu Hrvatske - gdje se ljudi bave turizmom, maslinarstvom, vinogradarstvom - teško ćete naći ikoga tko bi radio za početničku plaću od 3800 kuna. Do sada su to u Dalmaciji radili Slavonci, međutim, kad Slavonca pošaljete u Dubrovnik on s tom plaćom ne može preživjeti i jedva čeka da mu istekne ugovor da bi otišao vani. Policajac sa srednjom stručnom spremom, prekovremenima i noćnim dežurstvima ima oko 5200 kuna neto. To vam je naša realnost i zato nitko ne želi u policajce - kaže Dubravko Jagić, predsjednik Sindikata policije Hrvatske.



Vrijeme je, veli Jagić, da se policajci zakonski zaštite, i da Hrvatska dobije srednju policijsku školu makar trajala samo dva razreda, da se kadar obučava, oprema i plaća kako to rade i drugi, u protivnom - ne da neće biti ophodnji i kontakt policajaca, nego će ih nedostajati na svim razinama. Za napad na igrače Hajduka - policija je doznala od novinara. Ništa čudno, kad se zna da u Splitu nedostaje najmanje 200 policajaca.



- Ni prvi, a nažalost ni zadnji put da je tako, a trebalo bi biti obrnuto - da mi vama dojavljujemo što se događa na ulici. Ne želim da ovo ispadne nešto kao plašenje ili širenje bilo kakve panike, ali za sigurnost ove zemlje nužno je osigurati veći broj policajaca, jer smo svjesni ugroza poput nekontroliranih migracija, terorizma, a kadra nam sustavno manjka - ističe Jagić.



- Hrvatska ima 18. 000 policajaca. Čini se dosta uspoređujemo li je s državama iste veličine, međutim, kad imate na umu da će sedam tisuća policajaca čuvati schengensku granicu, onda je jasno da ćemo imati velikih problema - kaže tajnik Sindikata policije Edin Sarajlić, i napominje da se brojke vezane uz čuvare reda iz onog i ovog sustava - ne daju usporediti.



- Hrvatska ima najdužu kopnenu granicu u Europi, a Jugoslavija je jedinu dugu granicu imala s Mađarskom i morsku s Italijom, a granice je tada čuvala vojska, a ne policija kao što je danas slučaj - napominje Sarajlić.



I dalje inzistiramo na odgovoru: gdje su nestali milicajci/policajci koji su nekada patrolirali gradom i tako čuvali red?



- Ne možete ih vidjeti iz jednostavnog razloga jer politika tako hoće. Naime, današnja policija je tu da štiti vlast i prisilno provodi zakone, a ne da se brine o sigurnosti građana - kaže umirovljenik Marijan Kraljević King, visoki policijski dužnosnik iz "onog sistema", kojeg ne čudi što su patrole ili ophodnje - iščezle s hrvatskih ulica.



- Nemate policijskih ophodnji da svojom pojavom doprinesu sigurnosti građana, ali će vas zato, nađete li se, recimo, na prosvjedima, pred Markovim trgom dočekati dvometraši i ekstra opremljeni specijalci, jer je cilj politike braniti vlast od naroda, a ne taj isti narod učiniti spokojnim. Možemo mi pričati viceve o onom vremenu i dva milicajca koja uvijek idu zajedno jer jedan zna čitati, a drugi pisati, međutim, činjenica je da su te patrole predstavljale državnu vlast i da ih se respektiralo. Danas je u nas na djelu američki model po kojem policija štiti vlast, a ne građane. U SAD-u dnevno u uličnim obračunima pogine 69 građana, a da zato policija puno ne haje, jer policija služi isključivo zato da bi čuvala vlast, pa makar ta vlast sjedila - štono se reče - na vrhu bajuneta.



Policijske ophodnje su preventivnog karaktera, one su tu da se zločin ne bi dogodio, i u moje vrijeme, kad bih utvrdio da je izostala preventivna pažnja policije zbog loše ili manjkave pokrivenosti terena - isti čas bi smijenio šefa stanice na čijem se području dogodio zločin - kaže Kraljević i dodaje da se politika uvijek miješala u rad policije na grubi način.



- Mene su 1982. godine umirovili zbog afere Ina, jer smo i tada u policiji smatrali da kad su sumnje u kriminal prisutne - nisu nedodirljivi ni Vanja Šiljak, ni Mišo Broz, ni bilo tko drugi. No, zbog toga sam smijenjen u roku od 24 sata, a kako se danas stvari rade - bojim se da za iste stvari danas mijenjaju i brže. Dok ministri unutarnjih poslova budu nestručnjaci a samo da bi bili poslušnici, dotle ćemo imati ovakvu policiju u koju, svi to znamo, građani nemaju povjerenja. I da se razumijemo, isto se ponašaju pozicija i opozicija, i ni jednoj od političkih opcija nije stalo boriti se za bolje društvo, nego samo da, kao svinje, dođu u poziciju "da kopaju, i da svinje jedne, zamijene one druge boje" - slikovit je King.